
	Παρουσίαση του μυθιστορήματος
του Ζαχαρία Μαυρή
Ένας μικρός ήλιος σε βαθύ σκοτάδι
στο Σπίτι της Κύπρου

Την Πέμπτη 18 Οκτωβρίου 2018 πραγματοποιήθηκε στο Σπίτι της Κύπρου, με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού, το μυθιστόρημα του Ζαχαρία Μαυρή, ΕΝΑΣ ΜΙΚΡΟΣ ΗΛΙΟΣ ΣΕ ΒΑΘΥ ΣΚΟΤΑΔΙ, που κυκλοφορεί από τις εκδόσεις Αφή.
«Η μνήμη είναι το στοιχείο γύρω από το οποίο εξελίσσεται όλο το έργο του Ζαχαρία Μαυρή» είπε ο ακαδημαϊκός και εκδότης κ. Μίμης Α. Σοφοκλέους στο ξεκίνημα της παρουσίασης. «Ο συγγραφέας μέσα από το κείμενό του γίνεται ένας αποδέκτης αναμνήσεων μαθαίνοντας τα μυστικά της ατομικής και συλλογικής ανθρώπινης μνήμης» πρόσθεσε. Επεσήμανε ότι «είναι ένα βιβλίο ιδιαίτερα χρήσιμο για τα πολιτιστικά στοιχεία που παρουσιάζει για την Λεμεσό, ιδιαίτερα όπως διαμορφώθηκαν τον καιρό του 1955-1959. Ένα σύγχρονο εξελικτικό μυθιστόρημα και κυρίως λόγω της εξελικτικής πορείας του ήρωα από τα παιδικά χρόνια έως τη νεότητα». Συνοψίζοντας, ο ομιλητής, διάβασε μια χαρακτηριστική φράση από το βιβλίο στην οποία αποτυπώνεται και η ιδέα που διαπερνά το μυθιστόρημα: «Η ευτυχία μοιάζει πολύ μικρή όταν την κρατάμε στα χέρια μας και αν την αφήσουμε να φύγει τότε θα δούμε πόσο μεγάλη και πολύτιμη ήταν.»
Αποσπάσματα από το βιβλίο διάβασε ο ποιητής και σκηνοθέτης Πάνος Κυπαρίσσης. 

Η εκδήλωση ολοκληρώθηκε με την αντιφώνηση του συγγραφέα προσθέτοντας ότι στο βιβλίο θέλησε να αποτυπώσει «το δράμα των ανθρώπων που είχαν αγνοούμενα συγγενικά πρόσωπα από την περίοδο της τουρκικής εισβολής καθώς και τις ανθρώπινες ενέργειες και σχέσεις που στηρίζονται πάνω σε πανανθρώπινες και διαχρονικές αξίες».

